SKRIFTLIG FORESPØRGSEL E-1634/01

af Rosa Miguélez Ramos (PSE) til Kommissionen

(12. juni 2001)

Om: Gennemførelsen af EF-initiativerne i perioden 1994-1999

Ved indførelsen af EF-initiativerne i 1989 gav man den ledende rolle til Europa-Kommissionen, der formodes at repræsentere det helhedssyn, som medlemsstaterne ikke besidder (?). Kommissionen har med disse EF-initiativer fået større muligheder for at løse bestemte problemer, der berører hele EU-området.

I programmeringsperioden 1994-1999 vedtog man 13 initiativer, der tildeltes et budget på 13,45 mia. EUR. Disse initiativer er kendetegnet ved at repræsentere en merværdi i forhold til de øvrige foranstaltninger, der finansieres over strukturfondene, fordi de fremmer det grænseoverskridende og mellemregionale samarbejde og inddragelsen af de økonomiske og sociale aktører i området, og fordi de bidrager til et reelt samarbejde mellem de berørte parter.

Alt dette burde betyde, at såvel Kommissionen som medlemsstaterne har bestræbt sig på at udnytte samtlige de bevillinger, som er tildelt hvert enkelt af de 13 initiativer for perioden 1994-1999.

Vil Kommissionen oplyse, hvor stor en del af de afsatte bevillinger til initiativerne under ét, der rent faktisk blev udnyttet i perioden 1994-1999?

Hvor stort et beløb blev anvendt til hvert af initiativerne (Interreg II, Leader II, Regis II, Now, Horizon, Youthstart, Integra, Adapt, Rechar II, Resider II, Konver, Retex, SME, Urban og Pesca)?

Hvad er Kommissionens vurdering af denne udnyttelsesgrad? Hvorfor blev resten af de tildelte midler under hvert initiativ ikke udnyttet?

Kan den mere konkret oplyse, hvor stort et beløb ud af de samlede bevillinger under disse initiativer, der blev udnyttet for Spaniens vedkommende? Hvor stort et beløb blev udnyttet under hvert initiativ i Spanien, og hvor stor en procentdel udgør dette af de tildelte bevillinger i den nævnte programmeringsperiode? Hvad er Kommissionens vurdering af denne udnyttelsesgrad? Hvorfor blev resten af de tildelte midler under hvert initiativ ikke udnyttet?

Supplerende svarafgivet på Kommissionens vegne af Michel Barnier

(17. september 2001)

Nedenstående oversigt viser de samlede bevillinger, der ved udgangen af år 2000 var indgået forpligtelser for henholdsvis betalt for EF-initiativerne for programmerings-perioden 1994-1999:

>TABELPOSITION>

Det beløb på 13,45 mia. EUR, som det ærede medlem anfører i forespørgslen, svarer til den samlede bevillingsramme, der i 1994-priser fastlagdes for EF-initiativerne for perioden 1994-1999 inden Østrigs, Sveriges og Finlands tiltrædelse. Det beløb, der faktisk er indgået forpligtelser for, er større end ovennævnte beløb, og dette skyldes: den foretagne indeksregulering i programmeringsperioden 1994-1999; medtagelsen af de afsatte bevillinger til ovennævnte tre medlemsstater, som tiltrådte Fællesskabet i 1995; den supplerende bevilling til initiativet Peace og de samlede virkninger af revisionen af tildelingerne i 1998.

I forhold til de endelige bevillinger, der fastsattes for EF-initiativerne som helhed, er den endelige udnyttelsesgrad på 100 %. Der er således i forbindelse med disse interventioner indgået forpligtelser for alle de afsatte EF-midler. Den faktiske gennemførelse af programmerne vil dog først være kendt ved disses afslutning, dvs. i juni 2002 ifølge betingelserne for programmernes gennemførelse.

Udnyttelsesgraden for Spanien frem til udgangen af år 2000 fremgår af nedenstående oversigt. Tallene vedrørende EF-initiativet for grænseområder (Interreg) er ikke medtaget, da der ikke altid foreligger en angivelse af medlemsstaten for disse programmer. Udnyttelsesgraden og Kommissionens vurdering heraf er den samme for Spanien som for medlemsstaterne som helhed.

>TABELPOSITION>